text: ভারতে ভ্রমণে নতুন নির্দেশনা | প্রথম আলো
  প্রকাশ: ১৮ ফেব্রুয়ারি ২০২১, ১৯: ৫৮
  করোনাভাইরাসের নতুন দুটি ধরন শনাক্ত হওয়ায় ভারতে নতুন ভ্রমণ নির্দেশনা জারি করা হয়েছে। সম্প্রতি দক্ষিণ আফ্রিকা ও ব্রাজিলের ছড়ানো করোনাভাইরাসের ধরন দুটি ভারতে শনাক্ত হয়। দেশটির স্বাস্থ্য মন্ত্রণালয় সূত্র বলছে, ভারতে নতুন ভ্রমণ নির্দেশনা যুক্তরাজ্য, ইউরোপ ও মধ্যপ্রাচ্য বাদে সব আন্তর্জাতিক যাত্রীর জন্য প্রযোজ্য হবে। ভারতের এনডিটিভির এক প্রতিবেদনে এ তথ্য জানানো হয়েছে।
  নতুন নির্দেশনা অনুযায়ী, উড়োজাহাজে যাত্রা শুরুর ৭২ ঘণ্টার মধ্যে আরটি-পিসিআর পরীক্ষায় করোনা নেগেটিভ হতে হবে। তবে পরিবারের কারও মৃত্যুর কারণ হলে সেটি ব্যতিক্রম হবে। যুক্তরাজ্য, ইউরোপ ও মধ্যপ্রাচ্যের যাত্রীদের পৌঁছানোর পর নিজ খরচে করোনা পরীক্ষা করাতে হবে। কোনো যাত্রীর করোনা শনাক্ত হলে তাঁর ক্ষেত্রে ভাইরাসের ধরনটি চিহ্নিত করা হবে এবং ভিন্ন নিয়ম অনুসরণ করা হবে।